VDSS Sodba Psp 16/2020
Sodna praksa Višjega delovnega in socialnega sodišča, 2020-02-20

Nada Perič Vlaj (preds.), Elizabeta Šajn Dolenc (poroč.), mag. Lilijana Strban

III. kategorija invalidnosti - nove pravice na podlagi invalidnosti

Glede na to, da je bil tožnik že uživalec pravic iz invalidskega zavarovanja, saj mu je toženec z odločbo z dne 14. 2. 2012, kot invalidu III. kategorije invalidnosti zaradi posledic bolezni priznal pravico do premestitve na drugo delovno mesto z omejitvami, mu je mogoče nove pravice na podlagi ugotovljene spremembe oziroma ugotovljene III. kategorije invalidnosti v novi obliki, skladno z drugim odstavkom 126. člena ZPIZ-2 priznati od prvega naslednjega meseca po nastanku spremembe. To je ob dejstvu, da je pri tožniku prišlo do sprememb v stanju invalidnosti 13. 12. 2017, od 1. 1. 2018 dalje.

Pritožbi se ugodi in se II. točka izpodbijane sodbe spremeni tako, da se datum 13. 12. 2017 nadomesti z datumom 1. 1. 2018.

1. Sodišče prve stopnje je z izpodbijano sodbo odpravilo odločbi tožene stranke št. zadeve ... številka dosjeja ... z dne 9. 3. 2018 in z dne 22. 12. 2017 (I. točka izreka) in tožnika razvrstilo v III. kategorijo invalidnosti zaradi posledic bolezni od 13. 12. 2017 in mu priznalo pravico do premestitve na drugo delovno mesto z omejitvami: zmožen za delo, pri katerem ročno premešča bremena do največ 10 kg, pri katerem le občasno prekoračuje ergonomske kote gibov v hrbtenici, brez hoje po neravnem ali spolzkem terenu in brez dela na višini ali nad globino, s polnim delovnim časom od 13. 12. 2017 dalje (II. točka izreka). Hkrati je odločilo, da bo o pravici, odmeri in izplačevanju pravice do nadomestila za invalidnost odločila tožena stranka v roku 30 dni po pravnomočnosti te sodbe. Zahtevek za razvrstitev v I. kategorijo invalidnosti in priznanje pravice do invalidske pokojnine, je zavrnilo in naložilo toženi stranki, da je dolžna povrniti tožniku stroške postopka v višini 182,00 EUR.

2. Zoper II. točko izreka je pritožbo vložila tožena stranka zaradi zmotne uporabe materialnega prava. Navaja, da ima tožnik že pravnomočno priznane pravice iz invalidskega zavarovanja na podlagi odločbe št. ... z dne 14. 2. 2012. Z omenjeno odločbo je bil tožnik razvrščen v III. kategorijo invalidnosti zaradi posledic bolezni in mu je bila priznana pravica do premestitve na drugo delovno mesto z omejitvami: zmožen za delo, pri katerem ročno premešča bremena do največ 10 kg, zmožen za delo, pri katerem le občasno prekoračuje ergonomske kote gibov v hrbtenici s polnim delovnim časom od 25. 1. 2012 dalje. V novem postopku za priznanje pravic iz invalidskega zavarovanja, ki je predmet tega socialnega spora, je tožena stranka z odločbo z dne 9. 3. 2018 v zvezi z odločbo z dne 22. 12. 2017 zavrnila zahtevo za priznanje novih pravic iz invalidskega zavarovanja. Sodišče prve stopnje je v predmetnem socialnem sporu s pomočjo izvedenskega organa ugotovilo, da je pri tožniku od 13. 12. 2017 podana III. kategorija invalidnosti v novi obliki. Stanje na dan 13. 12. 2017 predstavlja spremembo v stanju invalidnosti, zaradi česar bi moralo sodišče ob dejstvu, da ima tožnik na podlagi III. kategorije invalidnosti že pravnomočno priznane pravice iz invalidskega zavarovanja od 25. 1. 2012 dalje, uporabiti določila 126. člena Zakona o pokojninskem in invalidskem zavarovanju (Ur. l. RS, št. 96/2012 s spremembami, v nadaljevanju ZPIZ-2). Glede na citirano določbo in ugotovljeno dejansko stanje, bi moralo sodišče tožniku nove pravice iz invalidskega zavarovanja, to je pravico do premestitve na drugo delovno mesto z omejitvami priznati od 1. 1. 2018 dalje in ne že z dnem 13. 12. 2017.

4. Po preizkusu zadeve v skladu z drugim odstavkom 350. člena Zakona o pravdnem postopku (Ur. l. RS, št. 26/99 s spremembami, v nadaljevanju ZPP) in sicer v mejah pritožbenih razlogov ter po uradni dolžnosti glede pravilne uporabe materialnega prava in absolutnih bistvenih kršitev določb ZPP, pritožbeno sodišče ugotavlja, da je sodišče prve stopnje v obsegu pritožbenih razlogov zmotno uporabilo materialno pravo.

5. V obravnavani zadevi gre za spor o novih pravicah iz invalidskega zavarovanja. Sodišče prve stopnje je v tem postopku, ko je presojalo pravilnost in zakonitost dokončne odločbe toženca z dne 9. 3. 2018 in prvostopne odločbe z dne 22. 12. 2017, s pomočjo izvedenskega organa ugotovilo, da je pri tožniku od 13. 12. 2017 podana III. kategorija invalidnosti v novi obliki. To pa, kar pravilno ugotavlja pritožba, predstavlja spremembo v stanju invalidnosti. Tožnik je namreč že imel pravnomočno priznane pravice iz invalidskega zavarovanja na podlagi III. kategorije invalidnosti od 25. 1. 2012.

6. Ker gre za spremembo v stanju invalidnosti, je pri odločanju o tem, od kdaj dalje je tožnik upravičen do novih pravic iz invalidskega zavarovanja, potrebno uporabiti določbo 126. člena ZPIZ-2. Po tej določbi na podlagi invalidnosti pridobljene pravice trajajo, dokler traja stanje invalidnosti, na podlagi katerega je bila pridobljena pravica, razen v primeru izgube ali omejitve uživanja pravic, določenih s tem zakonom (prvi odstavek). Če nastanejo v stanju invalidnosti spremembe, zaradi katerih določena pravica preneha ali se spremeni, ta pravica preneha ali se spremeni s prvim dnem naslednjega meseca po nastanku spremembe (drugi odstavek).

7. Glede na to, da je bil tožnik že uživalec pravic iz invalidskega zavarovanja, saj mu je toženec z odločbo št. ... z dne 14. 2. 2012, kot invalidu III. kategorije invalidnosti zaradi posledic bolezni priznal pravico do premestitve na drugo delovno mesto z omejitvami: zmožen za delo, pri katerem ročno premešča bremena do največ 10 kg, zmožen za delo, pri katerem le občasno prekoračuje ergonomske kote gibov v hrbtenici, s polnim delovnim časom od 25. 1. 2012 dalje, mu je mogoče nove pravice na podlagi ugotovljene spremembe oziroma ugotovljene III. kategorije invalidnosti v novi obliki, skladno z drugim odstavkom 126. člena ZPIZ-2 priznati od prvega naslednjega meseca po nastanku spremembe. To je ob dejstvu, da je pri tožniku prišlo do sprememb v stanju invalidnosti 13. 12. 2017, od 1. 1. 2018 dalje.

8. Ker je sodišče prve stopnje tožniku z izpodbijano sodbo v II. točki izreka že priznalo nove pravice iz invalidskega zavarovanja in sicer, kot delovnemu invalidu III. kategorije invalidnosti pravico do premestitve na drugo delovno mesto z omejitvami: zmožen za delo, pri katerem ročno premešča bremena do največ 10 kg, pri katerem le občasno prekoračuje ergonomske kote gibov v hrbtenici, brez hoje po neravnem ali spolzkem terenu in brez dela na višini ali nad globino, s polnim delovnim časom, je pritožbeno sodišče v skladu z določbo 358. člena ZPP II. točki izreka spremenilo le datum, od katerega je tožnik upravičen do novih pravic iz invalidskega zavarovanja in sicer tako, da je datum 13. 12. 2017 nadomestilo z datumom 1. 1. 2018. To pomeni, da gredo tožniku nove pravice iz invalidskega zavarovanja, na podlagi ugotovljene III. kategorije invalidnosti v novi obliki od 1. 1. 2018 dalje in da je bilo iz tega razloga toženčevi pritožbi ugoditi.

Zakon o pokojninskem in invalidskem zavarovanju (2012) - ZPIZ-2  - člen 126, 126/1, 126/2.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.